# PREDKLADACIA SPRÁVA

EXIMBANKA SR predkladá návrh rozpočtu na rok 2024 v súlade so zákonom č. 80/1997 Z. z. o Exportno–importnej banke Slovenskej republiky v znení neskorších predpisov v nadväznosti na termíny ustanovené na spracovanie, posudzovanie a schvaľovanie návrhu štátneho rozpočtu SR na rok 2024.

Materiál bol prerokovaný orgánmi EXIMBANKY SR s pripomienkami, ktoré boli do materiálu zapracované. Ministerstvo financií SR listom č. MF/015331/2023-636 predložilo zásadnú pripomienku, na základe ktorej bol materiál doplnený o bilanciu príjmov a výdavkov podľa ekonomickej klasifikácie rozpočtovej klasifikácie v metodike ESA 2010. Materiál bol v súlade s § 6 ods. 5 zákona č. 80/1997 Z. z. o Exportno–importnej banke Slovenskej republiky v znení neskorších predpisov predložený na rokovanie vlády SR. Návrh rozpočtu EXIMBANKY SR na rok 2024 bol odsúhlasený vládou SR uznesením č. 713/2023 zo dňa 12.12.2023.

Predkladaný materiál vychádza z očakávaných výsledkov hospodárenia za rok 2023, ktoré vyjadrujú reálne dosiahnuteľné ciele pri zohľadnení vývoja hospodárenia EXIMBANKY SR v 1. polroku 2023 a aktuálneho vývoja slovenskej ekonomiky.

Návrh rozpočtu EXIMBANKY SR na rok 2024 je zostavený v štruktúre:

A. Základné východiská, ciele a nástroje

Obchodný plán

Rozpočet aktív a pasív

##### Rozpočet výnosov a nákladov

1. Výsledok hospodárenia

Hlavným cieľom návrhu rozpočtu EXIMBANKY SR na rok 2024 je **naďalej pokračovať v zintenzívnení obchodných aktivít súvisiacich s podporou exportu slovenských podnikateľských subjektov s dôrazom na sektor malých a stredných podnikov, ktorý je kľúčový pre rozvoj a rast slovenskej ekonomiky. EXIMBANKA SR plánuje v roku 2024 zvýšenú podporu uvedeného sektoru najmä čerpaním nových zdrojov z úverovej linky od Európskej investičnej banky, ktorá je prioritne zameraná na podporu malých a stredných podnikov**.

V roku 2024 EXIMBANKA SR zameria svoje obchodné aktivity na poskytovanie širokého spektra produktov a služieb. Celková majetková angažovanosť z financovania úverov a poskytovania záruk je plánovaná v objeme 726,9 mil. eur. V oblasti poistenia obchodovateľných a neobchodovateľných rizík EXIMBANKA SR predpokladá v roku 2024 upísať riziká v brutto výške 511,6 mil. eur. **Celková majetková angažovanosť z bankového a poistného portfólia sa medziročne zvýši o 2,0 %.**

Prioritou EXIMBANKY SR v oblasti výnosov a nákladov v roku 2024 je dosiahnutie kladného výsledku hospodárenia, odrážajúceho projektovanú výšku čistých výnosov z obchodných činností a rast prevádzkových nákladov. Nárast prevádzkových nákladov v roku 2024 je odrazom transformácie EXIMBANKY SR potrebnej na zabezpečenie plánovaného nárastu obchodných aktivít s dôrazom na digitalizáciu a automatizáciu procesov EXIMBANKY SR. Rozpočet na rok 2024 **predpokladá prevádzkový zisk pred opravnými položkami a rezervami v sume 24.503 tis. eur**. Uvedený objem prevádzkového zisku v roku 2024 je výsledkom plánovaného nárastu výnosov z obchodných aktivít a tiež prevádzkových nákladov.

EXIMBANKA SR predpokladá za rok 2024 dosiahnuť **zisk po zdanení vo výške 350 tis. eur**. V priebehu roka 2024 EXIMBANKA SR predpokladá v rámci rozdelenia zisku očakávaného za rok 2023 umorenie časti straty (v sume 8.280 tis. eur) dosiahnutej v roku 2021 v celkovej výške -17.733 tis. eur.

Rozdelenie predpokladaného výsledku hospodárenia v roku 2024 bude navrhnuté v rámci uzávierkových prác. Súčasťou rozdelenia disponibilného zisku bude aj návrh na odvod do štátneho rozpočtu v predpokladanej výške 250 tis. eur, ktorý zohľadňuje ustanovenia zákona.

Splnenie zámerov rozpočtu EXIMBANKY SR na rok 2024 je čiastočne podmienené aj výsledkami prebiehajúceho roku 2023. Naplnenie navrhovaných cieľov bude závisieť predovšetkým od vnútorného ekonomického vývoja na Slovensku a vzhľadom na otvorenosť a proexportnú orientáciu slovenskej ekonomiky, aj od vývoja zahraničného dopytu. Rizikami splnenia zámerov rozpočtu sú aj zlyhania obchodných prípadov nad rámec už známych hrozieb, neplnenie plánu rozpracovaných obchodných prípadov alebo odlišný vývoj obchodných prípadov v porovnaní s očakávaniami zapracovanými v rozpočte EXIMBANKY SR na rok 2024 (majetková angažovanosť z financovania a poistenia voči teritóriu 7. ratingovej skupiny podľa klasifikácie OECD), ktoré sú v návrhu rozpočtu na rok 2024 zohľadnené. Významným rizikom je taktiež výpadok tradičných exportných teritórií (Rusko, Bielorusko, Ukrajina) v dôsledku stále prebiehajúceho konfliktu a sankcií. EXIMBANKA SR napriek uvedeným rizikám vyvinie maximálne úsilie pre splnenie rozpočtovaných cieľov v roku 2024.